Միայն Կոլորադոյում, վերջապես, փնտրտուքն արդյունք տվեց՝ տեսանք մարդկանց, որոնք սատարում էին Թրամփին եւ ասում էին, որ նրան են ընտրելու: Այս հազվագյուտ մարդկանց առաջինը գտել էր Պիտերը՝ Չեխիայից լրագրողը: Ինչպե՞ս էր գտել: Սեպտեմբերի 26-ի երեկոյան (իսկ դա մեր շրջագայության արդեն 8-րդ օրն էր), Քլինթոն-Թրամփ հեռուստաբանավեճի ժամանակ, Պիտերը որոշել էր բարեր-սրճարաններով անցնել, որտեղ մարդիկ հավաքված՝ բանավեճն էին դիտում, եւ սրճարաններից մեկում նկատել էր երիտասարդների՝ I support Trump (ես սատարում եմ Թրամփին) գրությամբ գլխարկներով: Գրությամբ իրենց ընտրությունը հայտնելուց բացի, նրանք նաեւ խոսել եւ հաստատել էին, որ Թրամփին են ընտրելու: Պիտերն ասաց՝ մի 15-20 հոգի կլինեին, եւ մյուսներիս արձագանքն այն էր, որ Թրամփի համար 20 համակիրը մի կետում՝ ահռելի բազմություն է: